Danske robotter skal bygge fremtidens rumstationer

Danske robotter er på vej ud i rummet. Teknologisk Institut i Odense har nemlig fået en af de mest ambitiøse opgaver i europæisk rumfart lige nu: At udvikle robotteknologi, der kan bygge, vedligeholde og til sidst pille ned alt fra rumstationer til gigantiske solcelleanlæg i kredsløb. Projektet har fået navnet SpaceAlign og er finansieret af European Space Agency (ESA).

I dag er rumrobotter afhængige af faste instruktioner – for når der er sekunders forsinkelse på signalerne mellem Jorden og rummet, kan man ikke bare gribe ind med en joystick. Men med SpaceAlign skal de danske robotter lære at træffe deres egne beslutninger.

‒ ESA har bedt os om at undersøge, hvordan vi kan få robotter til at blive pålidelige og tilpasningsdygtige partnere i hele livscyklussen for store rumkonstruktioner ‒ fra opbygning og vedligeholdelse til nedtagning og genbrug ‒ med minimal menneskelig indgriben og maksimal autonomi, siger Mikkel Labori, som er faglig leder hos Teknologisk Institut.

Træningslejr i det virtuelle rum

Nøglen til rumstation-projektet bliver en avanceret simuleringsplatform – en slags digital træningslejr, hvor robotterne kan øve sig i realistiske, men billige og sikre omgivelser. Her kan de lære at håndtere alt fra støv og stråling til defekte sensorer, uden at en fejl koster milliarder.

‒ Vi skal udvikle og demonstrere en software- og simuleringsløsning, der gør autonome robotter i stand til at tilpasse sig og agere sikkert ved konstruktion, vedligehold og demontering af store rumstationer og -konstruktioner – med særligt fokus på sikkerhed og robusthed mod uforudsete hændelser, forklarer Christian Skov Esbensen, der er konsulent hos Teknologisk Institut.

Danmark i front

Selvom Danmark ikke har sin egen rumfartsorganisation, har vi markeret os som en stærk spiller inden for robotteknologi. Teknologisk Institut har allerede udviklet robotarme til ESA’s Mars-projekter og arbejder lige nu på et ’smart skin’, der skal beskytte robotter i ekstreme miljøer.

Med SpaceAlign cementerer instituttet sin rolle som et europæisk innovationshus, der ikke bare skaber værdi på fabriksgulvet i Odense – men også i kredsløb hundredevis af kilometer over vores hoveder.

Og hvem ved: Den næste rumstation, du ser glimte på nattehimlen, kan meget vel være sat sammen af danske robotter.

Danske robotter skal bygge fremtidens rumstationer